10. schôdza NR SR - 1.deň - C. noc
Dátum: 2020-07-24
Poslanec: Takáč, Richard (SMER - SD)
Druh vystúpenia: Vystúpenie v rozprave

88. Ďakujem veľmi pekne za slovo. Vážený pán predsedajúci, vážené kolegyne, kolegovia, takú skoršiu rannú hodinu vám prajem. Stojím na mieste, kde v minulosti často stával aj pán Matovič. Vtedy ešte ako radový poslanec volal po odvolaní kadekoho. Kričal, ziapal, stál tu a po poslancoch Národnej rady Slovenskej republiky kričal, že sú zlodeji a klamári. A na tom si postavil svoju predvolebnú kampaň a tým pádom na lži získal aj miesto premiéra. Áno, na lži a klamstve získal miesto premiéra. Nejde ani tak o plagiátorstvo jeho diplomovej práce, hoci on sám hovoril o Andrejovi Dankovi, že jeho celý život je sfalšovaný, je to falošný ľudomil, falošný kapitán, falošný doktor práv. Dokonca mu chcel jednu šľahnúť zoči-voči. Dokonca mám pocit, tam z toho miesta búchal do stola a hovoril: „Ukradnúť! Nepriznať! Zatĺkať!“ Celé dni trávil na Facebooku, robil si posmešky, zdieľal vtipné fotografie. Hejtoval ho, že nelenil a rýchlo sa schoval. A rýchlo schoval svoju rigorózku. Vy ste pri tom spravili to isté. Utajili ste ju, klamali ste, že vaša kamoška to na dovolenke v Chorvátsku prepísala z vašich poznámok, pritom ide o zjavný a dokázateľný plagiát. Pripomeniem vám ešte jeden váš výrok, pán Matovič, z nedávnej minulosti, ktorý ste smerovali Andrejovi Dankovi: „Keby mal taký človek trošku svedomia, dávno by odstúpil sám. Politici v Európe odstupovali za maličkosti, ktoré sa týkali plagiátorstva. Najväčší problém pri týchto ľuďoch je, že oni majú vyoperovanú hanbu a za nich sa musíme hanbiť len my. Ak by túto hanbu nemal vyoperovanú, tak dávno by odstúpil z pozície predsedu Národnej rady z pozície druhého najvyššieho ústavného činiteľa.“ Ale minulosť dobehla vás aj vládnu koalíciu. Dokonca ste schovali chvost pri plagiátorstve predsedu parlamentu, Borisa Kollára, vášho kolegu z vládnej koalície. Obhajovali ste ho viac, ako ste na vysokej škole obhajovali svoju diplomovú prácu. Napokon z vás v relácii na Markíze vyšlo, budem citovať: „Zrejme by som na mieste Borisa Kollára odstúpil." Dokonca ste na sociálnej sieti napísali, citujem: „Vyčistime všetko naraz, hoďme do spätnej kontroly všetky diplomovky a zoberme tituly všetkým, ktorých diplomovky testom originality neprejdú. Keď to bude z celého Slovenska len Boris, bude len Boris. Keď státisíce ľudí, budú to státisíce ľudí.“ Takže už nie je len Boris Kollár, ale aj vy. Napokon ste to ale uhrali do uličky. Presne tak, ako vás každý pozná. Alibistický, schovaný v kúte a s vysvetlením na sociálnej sieti. Ešteže vám nezrušili konto na Facebooku, lebo ľudia by sa od vás nič nedozvedeli. To si však vybavte so svojimi voličmi, ktorí vám dali hlas v parlamentných voľbách. Kázali ste o morálke a sám ste ju niekoľkokrát porušili. Problém, prečo sme tu, je oveľa vážnejší ako vaša opajcovaná diplomovka. Problém je ten, že našu krajinu ťaháte ku dnu ako Titanic. S obľubou používate vetu: „Lebo Fico...“, no za štyri mesiace ste pre Slovensko napáchali toľko zla, že by na to nestačilo ani 79 strán vašej diplomovky. Začalo to tým, že po nástupe do pozície premiéra, ste sa hneď vyplakali, koľko musíte pracovať a že nemáte ani voľnú nedeľu. Potom ste si schrupli a zaspali na stretnutie k prezidentke Zuzane Čaputovej, hádali sa znova na sociálnej sieti s kolegami z vládnej koalície a pokračovali nezmyselnými a pre našu krajinu zdrvujúcimi rozhodnutiami. Prvý ste v minulosti stáli pri demonštráciách, a keď majitelia fitnescentier chceli blokovať diaľnicu do Bratislavy, už ste to nazývali trestným činom. Potom pápeža Jána Pavla II. nazvete: „Šéfe.“ Ktovie, čo si vtedy pomyslela vaša spolustraníčka Anna Záborská. Ale však je to váš profil, robte si na ňom, čo chcete, len svojimi detinskými príspevkami nerobte hanbu Slovensku. Veď sa z vás smejú ľudia nielen na Slovensku, ale aj v zahraničí. Ale k najčerstvejšiemu problému, ktorý ste vyviedli v Bruseli, vy ste si samit krajín Európskej únie asi pomýlili s výletom do Disneylandu. Ja viem, je korona. Cestovať sa nemohlo, tak ste potrebovali dovolenku. Ale celé Slovensko od vás očakávalo z Belgicka pozitívne správy ako dokážete našim občanom pomôcť, keďže sami s vašimi ministrami ste neurobili na domácej scéne nič. Vy ste však posielali z Bruselu dovolenkové pohľadnice s mušľami, raňajkami, s policajtmi či na motorke. Dúfam, že ste si aspoň to tričko a ponožky vysušili a svoju manželku ozaj nepodviedli, pritom ste boli v centre... (Prerušenie vystúpenia predsedajúcim.) Šeliga Juraj, podpredseda NR SR 89. Pán poslanec... (Reakcie z pléna.) Takáč, Richard, poslanec NR SR 90. Môžem pokračovať? Šeliga Juraj, podpredseda NR SR 91. Zas odtiaľ-potiaľ. Takáč, Richard, poslanec NR SR 92. Ja nič také nerozprávam, pán predsedajúci. (Reakcie z pléna a ruch v sále.) A pritom ste boli v centre diania, kde sa v tom čase rozhodovalo o niekoľkomiliardovom balíku pomoci. Keďže jediný politik v Bruseli, s ktorým ste sa mohli ako-tak rozprávať, je český premiér Andrej Babiš, pri všetkých bodoch rokovaniach ste len slušne čušali, boli ticho a prikyvovali. A popritom Slovensku utekali miliardy pomedzi prsty. V tomto nás prekonali aj susedné štáty, Maďarsko i Česko, ktoré dostali viac financií oproti pôvodnému plánu. Prišli ste a strieľali ste šampanské, aký geniálny plán ste z Bruselu doniesli. To, že ste pre Slovensko vyboxovali sumu štyri celá..., 43,8 mld., aj pri tom sme opätov..., aj pri tom ste opätovne klamali a zavádzali. Možno to bol dobrý politický marketing na vašich voličov, ale výsledok je taký, že miesto vami veľkou hubou prezentovaných 43,8 mld. eur Slovensko môže čerpať približne len 13,5 mld. eur. Len vám, pán Matovič, a všetkým poslancom pripomeniem, že v rokoch 2014 - ’ 20 nám bez fondu obnovy zvýšilo 14,14..., 14,4 mld. eur. Mňa ako poslanca z Prievidze najviac trápi a verím, že všetkých poslancov parlamentu, ktorí sú z hornej Nitry, že ste, pán Matovič, vôbec neprotestovali pri výraznom krátení financií vo fonde na tronf..., transformáciu energeticky náročných odvetví v niektorých krajinách. Nás sa to bytostne dotýka a počítalo sa s tým, že Európska únia nám s transformáciou uhoľného regiónu na Hornej Nitre výrazne pomôže. Pôvodne sa očakávalo, že Slovensko dostane 906..., 960 mil. eur a miesto toho máme dostať len 300 mil. Čo je o 600..., nie, 690 mil., miliónov eur menej. Vy ste bez problémov za to zahlasovali, dvihli ruku. Som zvedavý, či sa dokážete ľuďom na hornej Nitre pozrieť do očí, a takto môžete postupne prejsť aj iné regióny, ktoré majú byť transformované a mali čerpať financie z tohto balíka. Občanom Slovenska ste dali facku. Skúsili ste nastaviť zrkadlo a odpoveda..., od..., skúste si nastaviť zrkadlo a odpovedať si, či vaša cesta do Bruselu bola taká úspešná, ako tvrdíte, a či ste ich neoklamali tak ako pri diplomovej práci. Pomôžem si ďalším výrokom pán Matovič: „Je to pre nás veľký deň a zároveň tak štandardne sa nám podarí Slovensko prekvapiť s tým, aký výkvet sme vyskladali na kandidátku.“ Pamätám si, keď ste to povedali, keď ste predstavovali vašu kandidátku. Teraz tu sedíte niekde vzadu, a sám ste výkvet výkvetov, ale v úvodzovkách. Z toho je len jedno východisko, váš odchod z pozície premiéra Slovenskej republiky. A ešte jeden odkaz pre vás. Pri odchode z Bruselu ste na status na Facebooku dali odkaz s dôvetkom, že: „Letíme, konečne.“ Veru, konečne by ste mali odletieť, ale z postu premiéra našej krajiny, ľuďom ste chceli pravidelne skladať účty vášho vládnutia, tak teraz zložte ten svoj. Či už odrazu smie platiť, že vyhraj voľby a môžeš všetko? Ďakujem veľmi pekne.